**Ľudia nie sú zbrane, nenechajme ich umierať na hraniciach!**

**Slovenské organizácie venujúce sa migrácii vyzývajú politikov na obranu ľudskosti a právneho štátu.**

Na hraniciach Európskej únie a Bieloruska už niekoľko mesiacov prebieha vážna humanitárna kríza. Diktátorský bieloruský režim zneužíva tisíce ľudí a vytláča ich na hranice EÚ. Na prahu Európy, v lesoch na území EÚ trpia ľudia zimou, hladom, vyčerpaním. Minimálne 21 ľudí zomrelo, alebo je nezvestných, medzi nimi aj malé deti. Bezpečie hľadá mnoho zraniteľných osôb, vrátane tehotných žien, rodín s malými deťmi, starších alebo zranených ľudí. Sú medzi nimi ľudia, ktorí utiekli pred vojnou a prenasledovaním zo Sýrie, Jemenu, Afganistanu a Iraku.

Slovenské organizácie venujúce sa migrácii, integrácii, humanitárnej a rozvojovej pomoci sa pridávajú k výzve Európskej rady pre utečencov a exilantov (ECRE). Plne odsudzujú činy Bieloruska a diktátorského režimu Lukašenka, no žiadajú, aby reakcia EÚ a jej členských štátov bola v súlade s právnymi záväzkami EÚ a medzinárodnými právnymi záväzkami.

Pri príležitosti Medzinárodného dňa migrantov (18. decembra) preto vyzývajú slovenských politických zástupcov, aby vyjadrili solidaritu nielen s Poľskom, Lotyšskom a Litvou, ale tiež s ľuďmi na úteku. Vyzývajú, aby sa Slovensko zasadzovalo za povolenie prístupu humanitárnym organizáciám, ako aj k priamej pomoci Poľsku prijatím časti ľudí z hranice do azylového konania vytvorením humanitárneho koridoru. Slovensko má dostatočné kapacity na ubytovanie týchto ľudí a na preskúmanie ich žiadostí o azyl. V prípade úspešného výsledku sú signatári výzvy pripravení pomôcť s ich integráciou na Slovensku.

 Európska únia je postavená na hodnotách ľudských práv a ľudskej dôstojnosti. Je preto neprijateľné, aby jej členské štáty dopustili, aby na ich hraniciach zomierali ľudia od vyčerpania a podchladenia. Je tiež neprijateľné, aby sa členské štáty snažili zmeniť domácu legislatívu tak, aby nebola v súlade s európskym právom a aby ustupovala od záväzkov v oblasti práva na azyl.

 V tejto súvislosti vítajú signatári výzvy uznesenie Výboru NR SR pre európske záležitosti z 15.12.2021, ktorým bola do stanoviska Slovenskej republiky k zasadnutiu Rady vo vzťahu k Bielorusku doplnená ako najvyššia priorita ochrana ľudských životov. Zástupcovia občianskej spoločnosti preto vyzývajú premiéra Eduarda Hegera, aby vyvinul úsilie na získanie podpory pre toto stanovisko.

Tisíce ľudí trpia v lesoch na území EÚ. Sú odkázaní na pomoc dobrovoľníckych skupín a aktivistov, tí sú však sami často atakovaní. *„To, že je pre mnohých ľudí možné odbiť obrovské utrpenie ľudí, od malých detí po seniorov, argumentami o bieloruskom režime, žiaľ svedčí o dehumanizácii utečencov či migrantiek, ktorej svedkami sme už niekoľko rokov,“*  upozorňuje **Zuzana Weberová, komunitná manažérka Nadácie Milana Šimečku**. Slovenské organizácie venujúce sa migrácii sú schopné poskytnúť svoje odborné kapacity. *„Nie je to však len otázka odbornosti. Je to otázka základnej ľudskej spolupatričnosti. Ak niekto umiera od hladu a zimy a my mu nepomôžeme, hovoriť o hodnotách ľudskej dôstojnosti a ľudských práv je absurdné,“* uzatvára Zuzana Weberová.

Ľudia na hraniciach s Bieloruskom nie sú zbraňou, ani stranou konfliktu, ani príčinou súčasnej situácie*. „Nemôžeme ich viniť za to, že uverili Bielorusku, že im sprostredkuje cestu do bezpečia, v situácii, keď žiadne iné legálne cesty pre utečencov, ako sa sem dostať, jednoducho nie sú,“* hovorí **Zuzana Števulová, riaditeľka Ligy za ľudské práva**. Ľudia z Jemenu, Iraku či Afganistanu, majú právo získať nejakú formu ochrany, ak by sa dostali na územie EÚ a mohli požiadať o azyl. „*V situácii, keď sú pred našimi bránami, kde trpia, sa im nemôžeme obrátiť chrbtom. Trestajme Lukašenka a pomôžme ľuďom na hranici dostať to, na čo majú právo: dôstojné zaobchádzanie a ochranu,“* dodáva Zuzana Števulová.

Napriek vážnemu napätiu, ktorý konflikt vyvoláva, situácia je zvládnuteľná, zdôrazňujú signatári výzvy. *„Niekoľko tisíc ľudí na hraniciach EÚ je situácia, ktorú vie akýkoľvek štát EÚ zvládnuť humánne aj v súlade so zákonom. Najmä, ak sú aj ostatné štáty ochotné pomôcť, čo sa aktuálne deje,”* vysvteľuje **Michaela Pobudová, riaditeľka Mareeny**. Vo svete je množstvo iných, nestabilnejších krajín, ktoré čelia zložitým problémom vysídľovania s geopolitickými a bezpečnostnými rozmermi, ktoré zahŕňajú oveľa väčší počet ľudí. To, čo ľudia potrebujú, je jasná odpoveď, ktorá zahŕňa pevnú obranu práva na azyl a práva EÚ a medzinárodného práva. *„Vzhľadom aj na existujúce možnosti a kapacity, nemôžeme nechať ľudí na našich hraniciach trpieť a umierať,”* dodáva Michaela Pobudová.

Zástupcovia európskej občianskej spoločnosti a profesijné organizácie, pracujúce v oblasti azylu, migrácie, humanitárnej pomoci a ľudských práv, navrhujú niekoľko spôsobov reakcie:

**Zabezpečiť prístup k azylu na hraniciach**

Podľa práva EÚ a medzinárodného práva má každý, kto žiada o azyl na hraniciach, bez ohľadu na spôsob jeho príchodu, právo podať žiadosť o azyl. Prístup k azylu v Poľsku, Litve a Lotyšsku by sa mal okamžite obnoviť podľa zákona. Musí skončiť bránenie ľuďom dostať sa na územie EÚ, a to aj použitím sily a pokynov pre pohraničnú stráž, znemožnenie podania žiadosti o azyl prostredníctvom geografických obmedzení, ktoré určujú, kde môže byť žiadosť podaná, a pokusy o odstúpenie od práva na azyl a princípu nenavrátenia.

**Zaručiť humanitárny prístup**

Je nevyhnutné, aby zainteresované štáty umožnili humanitárnym organizáciám dostať sa k postihnutým ľuďom. Členské štáty EÚ, ktoré bránia poskytovaniu tejto pomoci oslabujú úlohu EÚ ako dôveryhodného humanitárneho aktéra.

**Zrušiť nesúladné vnútroštátne právne predpisy**

Situácia na vonkajšej hranici viedla k zmenám domácej azylovej legislatívy, no niektoré zmeny nie sú v súlade s právom EÚ v oblasti azylu, so Zmluvami o EÚ, Chartou základných práv a medzinárodným právom. Európska komisia musí naďalej vyžadovať od členských štátov, aby odstránili tie časti svojej legislatívy, ktoré porušujú právo EÚ a zvážiť konanie o porušení povinnosti a disciplinárne opatrenia.

**Postaviť sa proti represii voči občianskej spoločnosti, médiám a právnikom**

Situácia na hraniciach EÚ vyvolala snahu členských štátov zastrašiť a potlačiť nezávislú občiansku spoločnosť, médiá a právnikov, ktorí sa snažia reagovať v súlade s ich profesionálnymi rolami. Činnosti zamerané na poskytovanie humanitárnej a právnej pomoci ľuďom na hraniciach nesmú byť kriminalizované. Je nevyhnutné, aby situáciu v pohraničnej oblasti monitorovali nezávislí aktéri, aby

sa zabezpečilo dodržiavanie práva EÚ a medzinárodného práva. Násilné činy treba odsúdiť a vyšetriť.

**Postaviť spoluprácu s tretími krajinami na dodržiavaní ľudských práv a transparentnosti**

V súčasnosti sa EÚ proaktívne snaží dosiahnuť dohody s tretími krajinami, aby zabránila ľuďom prichádzať na hranice EÚ, alebo aby prijali späť svojich štátnych príslušníkov. Každá dohoda však musí byť v súlade s medzinárodnými normami v oblasti ľudských práv, počnúc právom opustiť krajinu a záväzkami vyplývajúcimi z princípu non-refoulement.

**Ľudia nie sú zbrane, nenechajme ich umierať na hraniciach!**

Obe výzvy, „Výzvu slovenskej občianskej spoločnosti k situácii na hraniciach EÚ s Bieloruskom“ a „Výzvu EÚ: Obnovte práva a hodnoty na hraniciach Európy“, nájdete v prílohe.

**Kontakty pre médiá:**

**Zuzana Števulová, riaditeľka Ligy za ľudské práva, 0907 652 036**

**Michaela Pobudová, riaditeľka združenia Mareena, 0911 380 359**

**Zuzana Weberová, komunitná manažérka Nadácie Milana Šimečku, 0911 186 371**